Una veïna de Paterna troba 11.000 euros en un parc i els entrega a la Policia Nacional
17/04/2015

# Una veïna de Paterna troba 11.000 euros en un parc i els entrega a la Policia Nacional

[![L’alcaldessa, Elena Martínez, rep el sobre amb els diners trobat de mans de l’inspector cap de la Policia Nacional, José Manuel León](/images/noticias/2015/04/dinero.jpg)](/images/noticias/2015/04/dinero.jpg)

17.04.2015

Segons l’article 615 del Codi Civil, l’alcaldessa queda en custòdia dels diners fins que es trobe el propietari i si no fóra així en un termini de dos anys s’entregaran a qui els va trobar

Una dona de Paterna, que desitja romandre en l’anonimat, va fer entrega recentment a la Policia Nacional d’una quantitat de diners pròxims a 11.000 euros que va trobar “abandonats” en un parc de Paterna. Segons van informar la Policia, primer van trobar un únic bitllet i després alguns més. Van continuar buscant i finalment en la contornada van trobar el gros de la quantitat que van entregar eixe mateix dia en la Comissaria de Policia Nacional.

L’inspector cap de la Comissaria Nacional de Policia, José Manuel León, ha acudit hui a l’Ajuntament per a fer entrega d’estos diners a l’alcaldessa de Paterna, en aplicació de l’article 615 del Codi Civil, que diu literalment: “el que trobara una cosa moble ha de restituir-la al seu anterior posseïdor. Si este no fóra conegut, haurà de consignar-se immediatament en poder de l’Alcalde del poble on s’haguera verificat la troballa”. A partir d’este moment s’inicia un tràmit pel qual l’alcaldessa, Elena Martínez, haurà de publicar la troballa de la forma acostumada durant dos diumenges consecutius. El mateix article del Codi Civil indica que “passats dos anys sense haver-se presentat l’amo, s’adjudicarà la cosa trobada a què l’haguera trobat”.

Segons han afirmat des de Policia Nacional, realitzades les primeres indagacions no hi ha rastre de a qui pot haver pertangut tal quantitat de diners. La persona que voldria reclamar la quantitat haurà de donar detalls molt concrets que acrediten que es tracta del seu legítim propietari. Per a la Policia Nacional es tracta d’un fet insòlit, ja que és relativament freqüent que es donen actuacions exemplars per part de la ciutadania, com poguera ser la devolució d’una cartera, una bossa de mà o un telèfon mòbil, no obstant això no hi ha antecedents que es recorden en el municipi de la devolució d’una suma tan important de diners trobats en la via pública.

L’alcaldessa de Paterna, Elena Martínez, s’ha mostrat “orgullosa que uns veïns de Paterna es comporten d’una manera tan exemplar i hagen preferit entregar esta quantitat de diners”. L’àrea de Tresoreria es fa càrrec des d’aquest moment dels 11.000 euros, que seran tornats a la veïna que els va trobar a partir d’abril de l’any 2017, en el cas que no s’aparega el seu legítim propietari.